《拟西北有高楼》
清代·朱鼎鋐

高楼矗层云，清夜焚兰熏。素帏先受月，悄然照罗裙。

借问月中人，顾我何殷勤。相怜必同病，各自爱清芬。

月即不自语，我意转自殷。中心如皎月，清光常为君。

天边见月光，千里忆离群。

作者简介：字楚祯，浙江海盐人。贡生。著有《丰岩诗钞》。○丰岩性孝友，尝成《孝经补注》，私淑陆清献公，尝成《理学渊源录》，不欲以诗名也。而诗亦近唐贤风格，朱竹垞先生于后辈中每推奖之。